Lyk geëien as dié van vermiste UV-student | Netwerk24
Deur Marita Herselman 22 Oktober 2019 17:28
’n Vermiste student van die Universiteit van die Vrystaat (UV) se lyk is Maandag geïdentifiseer nadat hy reeds vroeg in September in ’n motorongeluk dood is.
Amkelani Nhlanhla Thwala (21), wat deur die UV se Suid-kampus in die Kwetlisong-sentrum in Qwaqwa studeer het, is op 6 September as vermis aangemeld.
Amkelani Nhlanhla Thwala. Foto: Facebook/ Amkelani Amorh Aphiwear Thwalarh
Netwerk24Foto: Facebook/ Amkelani Amorh Aphiwear Thwalarh
Volgens Lacea Loader, UV-woordvoerder, is daar nou bevind dat hy dieselfde dag waarop hy vermis geraak het, naby die Bergville-tolhek in KwaZulu-Natal in ’n motorongeluk betrokke was.
Sy liggaam is onherkenbaar vermink en hy kon dus nie dadelik geïdentifiseer word nie.
“Die polisie se forensiese diens het hom geïdentifiseer en Maandag sy familie en daarna die Qwaqwa-kampusbestuur ingelig,” sê Loader in ’n verklaring.
Volgens Loader het die Qwaqwa-kampusbestuur, die polisie en ’n private speurder sedert Thwala se verdwyning onverpoosd na hom gesoek.
Hy is die laaste keer in die Setsing-omgewing in Phuthadjitjhaba gesien en was glo na Newcastle in KwaZulu-Natal onderweg.
Brig. Motantsi Makhele, Vrystaatse polisiewoordvoerder, het die besonderhede in die UV se verklaring bevestig.
Die UV-bestuur betuig in die verklaring sy medelye met Thwala se familie en vriende.
’n Plakkaat wat Missing Children SA uitgereik het ná die bevestiging van Amkelani Nhlanhla Thwala se dood. Foto: Facebook/Missing Children SA
Netwerk24Foto: Facebook/Missing Children SA
Meer oor: Lacea Loader | Amkelani Nhlanhla Thwala | Qwaqwa | Vermis | Motorongeluk
Mbombela-vrou (53) al amper week lank vermis
Soektog duur voort na man in Groot-Keirivier
Susters rasend nadat ma spoorloos verdwyn